SKRIFTLIG FORESPØRGSEL E-3033/02

af Marco Pannella (NI) til Kommissionen

(23. oktober 2002)

Om: Vietnam: Medlem af etnisk mindretal fra bjergområderne, der søgte politisk asyl i Cambodja, er idømt 9 års fængsel.

Officielle regeringskilder i Vietnam har for nogle dage siden givet meddelelse om, at Rhan Loa, en vietnamesisk statsborger på 38 år, som tilhører det etniske mindretal Jarai (en bjergstamme), er blevet idømt 9 års fængsel efter anklage for at være flygtet til udlandet for at organisere kampen mod regeringen.

I december 2001 havde Rlan Loa søgt politisk asyl i Cambodia. Efter at være blevet arresteret i januar 2002 af det cambodjanske politi blev Rlan Loa overgivet til det vietnamesiske politi uden at have haft mulighed for at kontakte FN's Flygtningehøjkommissariat for flygtninge i Cambodja i klar modstrid med FN's flygtningekonvention, som regeringen i Phnom Penh har ratificeret.

Rlan Loa er en af de mange tusinde beboere i bjergområderne, som har søgt tilflugt i Cambodja under flugt fra undertrykkelsen og den krigslovgivning, som den vietnamesiske regering har indført mod bjergstammerne efter den fredelige demonstration i februar 2001. Efter at omkring 1000 mennesker, der tilhører bjergbefolkningen, har fået anerkendt flygtningestatus af UNHCR i Cambodja, og næsten alle er sendt videre til USA, fortsætter bjergstammernes massive udvandring, mens den cambodjanske og den vietnamesiske regering stadig overtræder folkerettens bestemmelser om beskyttelse af politiske flygtninge.

Hvorledes agter Kommissionen at gribe ind over for de cambodjanske og vietnamesiske myndigheder for at udvirke løsladelse af Rlan Loa og sikre overholdelse af flygtningekonventionen, som er ratificeret af Cambodja?

Agter Kommissionen at benytte de artikler, som fastsætter, at respekt for menneskerettighederne og demokratiet er en forudsætning for anvendelse af samarbejdsaftalerne med Cambodja og Vietnam?

Svar afgivet på Kommissionens vegne af Christopher Patten

(13. november 2002)

Kommissionen henviser det ærede medlem til svaret på de tidligere skriftlige forespørgsler, P-2650/02(1) og E-2845/02(2).

Hvad angår de særlige begivenheder, som nævnes i dette spørgsmål, bekræftes det, at den statsejede vietnamesiske avis Cong An Nhan Dan (Folkets politi) har offentliggjort en rapport om, at Rlan Loa af en domstol i Gia Lai-provinsen den 1. august 2002 efter en offentlig retssag er blevet idømt ni års fængsel, efterfulgt af fem års husarrest, for illegalt at være flygtet til udlandet for at organisere kampen mod regeringen i Vietnam. I rapporten beskrives Rlan Loa som tilhænger af oprettelsen af en selvstændig stat i Vietnams centrale højland, og det påstås, at han har været i kontakt med en ikke-vietnamesisk forkæmper for bjergbefolkningens rettigheder.

Det har ikke været muligt at få nogen bekræftelse af arrestationen af Rlan Loa og hans deportation fra Cambodja eller af, om han på anden måde skulle være blevet hindret i at søge status som politisk flygtning. Derimod bekræftes det, at FN's Flygtningehøjkommissariat (UNHRC) har givet vietnamesiske bjergbeboere i Cambodja status som flygtninge og ikke som politiske flygtninge.

Kommissionen vil sammen med EU's diplomatiske missioner fortsat nøje følge udviklingen vedrørende de vietnamesiske bjergbeboere, både i Cambodja og i de centrale provinser i Vietnam, og træffe passende foranstaltninger.

(1) EFT C 137 E af 12.6.2003, s. 102.

(2) EFT C 192 E af 14.8.2003, s. 81.